Skolekontaksport: Teleurstelling, maar akademie bly prioriteitAlle kontaksport by skole is weer opgeskort. (Foto: Maroela Media) As die regering die entstof betyds versprei het, sou Covid-19-uitbrekings nooit ná skolesportbyeenkomste plaasgevind het nie. Só sê die DA ná die departement van onderwys se aankondiging Woensdag dat alle skolekontaksport – vir laer- en hoërskole – opnuut opgeskort word. Die besluit is gister deur die raad van onderwysministers geneem nadat skolesport gedurende die laaste week van die eerste kwartaal glo verskeie Covid-19-uitbrekings in Gauteng tot gevolg gehad het. Nie-kontaksportsoorte mag in dié stadium met oefening voortgaan mits die nodige veiligheidsprotokol soos onder meer sosiale afstand gedurende oefening gehandhaaf word en spelers geen fisieke kontak gedurende oefening het nie. Die regulasies is egter nog nie in die Staatskoerant afgekondig nie. Dit sal na verwagting binnekort gedoen word. Bax Nodada, die DA se woordvoerder oor basiese onderwys, sê die regering se versuim om die entstof betyds en omvattend te versprei het Suid-Afrika tot op die “rand van die derde golf gelei” en die land in ŉ baie soortgelyke posisie gelaat as wat dit verlede jaar dié tyd was. “Die regering het duidelik nie sy vinger op die pols van die Covid-19-pandemie nie en die ongedifferensieerde benadering is ŉ duidelike voorbeeld van sy onbeholpenheid.” Melanie Buys, hoof van ontwikkeling by die Solidariteit Skoleondersteuningsentrum (SOS), meen ook dat skole – waar die vermoë bestaan – toegelaat moet word om hul eie reëlings te bestuur. Sy sê dit was uit die staanspoor die SOS se standpunt. Ouers kyk van buite die skoolgrond na hul kinders se sportaktiwiteite. (Foto: Maroela Media) Skole wat vantevore gesukkel het om die nodige protokol in werking te stel, is dieselfde skole wat ook nou weer aan die kortste ent gaan trek. “Veral die Afrikaanse skole, wat ons lede is, het dit [skolesportbyeenkomste] baie veilig gedoen, maar almal word nou weereens oor dieselfde kam geskeer.” Buys sê hulle is teleurgesteld oor die aankondiging, maar het begrip daarvoor. “Ons is spyt dat die departement dit deur die bank stopsit, maar ons heel grootste prioriteit is dat die akademie kan voortgaan.” Sy sê ook dit was vir kinders geweldig lekker om weer ŉ mate van normaliteit by skole met sportbyeenkomste te ervaar. “Dit is gesond vir kinders wat verlede jaar reeds baie ingeperk was én dit is vir hulle lekker.” Verskeie organisasies sê die waarde van sportaktiwiteite vir kinders moenie onderskat word nie. (Foto: Maroela Media) Nodada stem saam dat die positiewe uitwerking van skolesport op kinders nie onderskat moet word nie, terwyl die opskorting daarvan ŉ negatiewe uitwerking op sportontwikkeling en skoolbywoning kan hê. Chris Klopper, uitvoerende hoof van die SAOU, meen die besluit om skolekontaksport op te skort was die korrekte een. Klopper sê volgens die SAOU se navorsing en wisselwerking met sy lede is dit duidelik dat die infeksies uit sportbedrywighede spruit en nie tydens gewone skooltyd opgedoen word nie. “Tydens sport vergeet mense – leerders, afrigters en ouers – die werklikheid van Covid-19.” Klopper sê dit is egter uiters belangrik dat die departement die sportsoorte wat geraak word, spesifiek moet aandui. Nodada sê die departement van onderwys moet saam met sy eweknie by gesondheid werk om te verseker dat onderwysers geregistreer word vir die entstof en dit ontvang. Hy sê strenger maatreëls moet ook by skole afgedwing word sodat kinders veilig aan sport kan deelneem.